Predkladacia správa

	Európska komisia pre demokraciu prostredníctvom práva (ďalej len „komisia“) vznikla 10. mája 1990 ako poradný orgán Rady Európy, ktorý spolupracuje s členskými štátmi Rady Európy i nečlenskými štátmi, medzinárodnými organizáciami a orgánmi, pričom svoju činnosť zameriava na vytváranie právnych záruk pre rozvoj demokracie.

	Osobitne významnou súčasťou práce komisie je jej nezávislá výskumná činnosť, ktorej výsledkom môžu byť návrhy zásad pre tvorbu nových právnych predpisov, rozličné odporúčania a návrhy medzinárodných zmlúv. Komisia sa vo zvýšenej miere venuje ústavnoprávnym otázkam. Každý návrh komisie sa môže dostať do diskusie a môže byť prijatý v niektorom zo štatutárnych orgánov Rady Európy.

	Komisia ako výsostne expertný orgán je zložená z medzinárodne uznávaných expertov, ktorí majú skúsenosti v oblasti demokratických inštitúcií a zaslúžili sa o prínos v rozvoji práva a politických vied. Experti sú nezávislí a v zmysle štatútu nesmú prijímať žiadne inštrukcie.

	Vláda Slovenskej republiky na zasadnutí dňa 22. júna 1993 uznesením č. 433 vyslovila súhlas s pridružením Slovenskej republiky k Parciálnej dohode o zriadení Európskej komisie pre demokraciu prostredníctvom práva, známej tiež ako Benátska komisia. Týmto uznesením vláda vymenovala za zástupcu Slovenskej republiky v komisii doc. JUDr. Jána Klučku, CSc. V súvislosti s vymenovaním za sudcu Európskeho súdneho dvora v Luxemburgu Ján Klučka na funkciu zástupcu SR v komisii abdikoval.

	Ministerstvo zahraničných vecí predkladá návrh vymenovať na uvoľnené miesto m. prof. JUDr. Jána Mazáka, PhD., ktorý prejavil záujem o prácu v komisii. 

	Nakoľko ide o personálny návrh, materiál nebol zaslaný na pripomienkové konanie (článok 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky).

Materiál nemá dopad na štátny rozpočet, nemá žiadne finančné, ekonomické, environmentálne vplyvy ani dopad na zamestnanosť na Slovensku.